Swartruggens-ongeluk eis vyfVyf mense is dood in die ongeluk naby Rustenburg. Vyf mense, onder wie twee Pakistanse burgers, is dood in ŉ kop-aan-kop-botsing op die N4 naby Swartruggens in Noordwes. Die ongeluk het Donderdag omstreeks 09:40 sowat 19 km buite Rustenburg plaasgevind. Die vyf slagoffers is op die toneel dood verklaar. ‘n Sesde persoon, ‘n 15-jarige meisie, is na ‘n hospitaal in Rustenburg geneem waar sy gestabiliseer is. ‘n Helikopter van Halo Aviation is ontbied en sy is van daar na ‘n hospitaal in Johannesburg geneem vir verdere behandeling. Die verkeer is hewig ontwrig nadat een van die bane gesluit is. Die LUR vir gemeenskapsveiligheid en vervoer, Sello Lehari, het sy medelye met die oorledenes se families betuig. Hy het ook die beseerde slagoffers ŉ spoedige herstel toegewens. Halo Aviation (Foto verskaf) Lehari het by motoriste gepleit om geduldig te wees en padreëls te gehoorsaam, om nie onnodig ander voertuie te probeer verbysteek nie en om by die spoedbeperking te hou. Hy het motoriste ook gevra om verantwoordelik te bestuur en só te help om padsterftes te verminder. Die polisie ondersoek die voorval. *JONGSTE: Maroela Media het Sondag (22 Desember 2019) verneem die 15-jarige meisie sterk aan in die hospitaal. Sy haal reeds op haar eie asem en kan albei haar bene beweeg.